Ortografia tradiçionâ

L'ortografia tradiçionâ a l'é ûnn-a de grafïe ch'en deuviae pe scrive o zeneise. A ogni moddo, sto nomme chi o l'indica ciû scistemi de scritûa, comme quello deuviòu, con quarche diferensa, da-o Casaccia e da-o Piaggio ma anche a coscì dïta grafïa tradiçionâ "normalizâ", desvilûppâ da-o Fiorenzo Toso in ta Grammatica del genovese e repiggiâ da ätri aotoî ch'en vegnûi dòppo. In to detaggio, e regole mostrae chì de sotta van apreuvo a quelle in te trattassioin faete da l'Alfredo Gismondi in sciô zeneise.

 Carateristiche 
 E vocale 
 A dûata 
A dûata de 'na vocale a l'é a dûata do son: e vocale lunghe dûan quaexi o doggio de vocale cûrte.

Se in sciä vocale o l'é marcòu l'accento (û a fa eccession perché a rappresenta o son da "u" françeise) allôa l'accento o n'informa se a vocale a va dïta lunga ò cûrta, averta ò serrä. In generale se in sciä vocale o no l'é marcòu nisciûn accento allôa:
 se a vocale a l'é seguïa da 'na consonante doggia o son o l'é sempre cûrto: "libbro", "sappa", "parolla"
 se a vocale a l'é seguïa da 'na consonante sencia o son o peu ëse:
 lungo, e allôa a vocale a l'é tonica: "a" de "lago"
 cûrto: "a" de "façile" ò de "strapuntê"

 A vocale a 
A vocale a a se pronunçia comme in italian.
 Son cûrto:
 à: "àmoa", "zà", "mamà"
 Son lungo:
 ä: "mäveggioso", "ätro"
 â: "cämâ", "mangiâ"

 A vocale e 
A vocale "e" a l'ha duî soin: averto e serròu; s'a no l'é tonica, a vocale "e" a l'é sempre serrä. O son averto o l'é sempre cûrto e o peu ëse segnòu con l'accento grave "è". Pe-o son lungo, averto e strascinòu, se deuvia a scrïtûa "ae". O son serròu o peu ëse lungo, "ë", "ê", ò cûrto; quande o l'é tonico o son cûrto o peu ëse segnòu con l'accento acûto "é".
 Son averto cûrto:
 è: "caffè"

 Son averto lungo:
 ae in mëzo da parolla o peu ëse tonico: "saeximo", "aegua"
 oppûre atono: "paeguâ", "imbriaegon"
 in fin da parolla o l'é de longo tonico: "çittae", "parlae", "mae"

 Son serròu cûrto:
 é: "ménoa", "o l'é"

 Son serròu lungo:
 ë: "camëa", "pëzo", "ti t'ë"
 ê: "camê", "lê", "pê"

 O digramma ae 
O digramma "ae" o l'indica o son de 'na "e" averta e lunga; o no piggia mai l'accento. O se deuvia solo inte questi caxi:
 in fin da parolla, e allôa o l'é de longo tonico: "fanae", "voentae"
 into mëzo da parolla seguïo da vocale: "ciaeo"
 into mëzo da parolla seguïo da consonante sencia: "maeximo"
E lettere "c" e "g" misse primma de "ae" van pronunçiae comme a "c" de casa e a "g" de gatto: quindi, doppo a "c" e a "g", no beseugna mettighe "h": "scaen", "gaelo". Se, invece, e lettere "c" e "g" misse primma de "ae" van pronunçiae comme a "c" de cilindro e a "g" de gita allôa beseugna mette 'na "i" doppo a "c" e a "g": "ciaeto", "giaea".
 Pe mostrâ che e due vocale van lezûe separae se peu deuviâ a poxission dell'accento: "scäe", "Màllae"

 A vocale i 
A vocale "i" a se pronunçia comme in italian.
 Son cûrto:
 ì: "chì", "coscì", "lì"
 Son lungo:
 ï: "ferïo", "lïa"
 î: "dî", "fî"

 A vocale j 
A vocale "j" a no vegne deuviä in to scrive o zeneise. Va però arregordòu che a vocale j a l'é staeta ûsä pe indicâ a semivocale "i" in parolle comme "äja" - äia, "seja" - seia ecc.

 O digramma eu 
O digramma "eu" o l'indica ûn son ch'o no l'é presente inte l'italian: o se pronunçia in to maeximo moddo in to quae i françeixi dixan feu, peu, heureux. O no piggia mai l'accento. Anche questo son o peu ëse cûrto ò lungo.
 Son cûrto: in mëzo da parolla se seguïo da consonante doggia
 Tonico: "cheutto", "deutta", "dixeutto"
 Atono: "euggiâ"

 Son lungo:
 in mëzo da parolla se seguïo da consonante sencia
 tonico: "appreuvo", "reusa", "neuvo"
 atono: "euvetto"
 oppûre se seguïo da vocale
 tonico: "cheuio", "meua", "figgieua"
 atono: "euiòu"
 in fin da parolla, allôa o l'é de longo tonico: "seu", "meu", "figgieu"
 Se lettere "c" e "g" misse primma de "eu" van pronunçiae comme a "c" de casa e a "g" de gatto allôa beseugna mette 'na "h" doppo a "c" e a "g": "cheu", "magheu"
 Se, invece, e lettere "c" e "g" misse primma de eu van pronunçiae comme a "c" de cilindro e a "g" de gita allôa beseugna mette 'na "i" doppo a "c" e a "g": "cieuve", "baggieu"
 Inte pochi caxi e due vocale van lezûe separae: "Europa"

 A vocale o 
A vocale "o" a l'ha due pronunçie ben ben diverse: comme a "u" italiann-a e comme a "o" averta italiann-a. In generale a se pronunçia "u", e s'a l'é tonica a peu ëse scrïta con l'accento acûto ó, ma e eccessioin son tante pe davvei. Pe fâ 'n exempio a pronunçia a no dipende da-o faeto che a vocale a segge tonica ò atona. In ûrtimo, a dûata a peu ëse cûrta ò lunga.
 Son "u" cûrto
 "o" tonica: "torta", "orso"
 "o" atona: "bollitigo", "ombrisallo", "ormezzo"
 Son "o" cûrto
 "o" tonica: "ommi", "porta"
 "o" atona: "cornabûggia", "offeisa"
 ò: "baxaicò", "ronfò", "ò" (congiunsion)
 Son "u" lungo
 ô: "gôa", "pôso", "dôçe"
 "ö" o se deuvia solo pe evitâ de scrive paegie queste trae parolle: lö (loro) e lô (lupo), cö (con il) e cô (colore), sciö (sul, sullo) e sciô (fiore, signore)
 Son "o" lungo
 ö: "föa", "öxelli", "pöso", "pö" (apocope de pöco)

 A vocale u 
A vocale u a se pronunçia comme in italian.
 Son cûrto
 u: "cacciòu", "guägnâ", "puffo", "quande"
 ù: "scucuzzù"
 Son lungo
 ü: "büra", "müro"

 O son û 
O son û, "u" françeise, o no l'é presente inte l'italian: o se pronunçia in to maeximo moddo in to quae i françeixi dixan menu. A dûata a peu ëse cûrta ò lunga in accordo co-a regola in sciä dûata dïta all'inissio. Però:
 "û" in fin da parolla o l'é sempre tonico
 son cûrto quande a parolla italiann-a a gh'ha a "u" finale tonica: "ciû", "sciû", "zû"
 son lungo quande, confrontando con l'italian, a l'é cheita 'na scillaba: "mû"

 O dittongo òu 
O dittongo òu, tipico do zeneise, o se pronunçia marcando a "o" averta e dixendo veloce a "u" italiann-a. O se deuvia
 in to participio passòu di verbi da primma coniugassion: "ciammòu", "pensòu"
 in te parolle comme "pròu", "ballòu", "zûgòu", "çiòula"

 Varie 
 Se inte 'na parolla o l'é presente o son da "u" italiann-a, anche lungo, e questa parolla a gh'ha ûn corrispondente italian no troppo diverso, se peu decidde se va deuviä a "o" ò a "u" ammiando a grafia da parolla italiann-a: "giorno", "punto", "zunta", "dôçe", "müro"
 A desinensa italiann-a -oro, che in zeneise a perde a "r" a va scrïta "öu" e no "öo": "cöu", "möu", "tesöu"
 Pronunçia da lettera e (piggiòu da-o Gismondi)
 A l'é de solito averta quande a gh'ha l'accento tonico e a l'é seguïa dä "r" e da 'n'ätra consonante: "çerto", "averto", "merçe", "sterso"
 A ritorna però streita quande a perde l'accento tonico: "çertessa", "avertûa", "stersâ"
 O maeximo o sûccede quande a l'é seguïa dä "l" (elle) e da 'n'ätra consonante: "elmo", "svelto"
 Anche chì a vegne streita s'a perde l'accento: "elmetto", "sveltessa"
 Questa lezze però a no va s'a l'é seguïa da "s" e da 'n'ätra consonante; a peu ëse:
 averta: "festa", "resto", "contesto"
 serrä: "testa", "presto", "pesto", "questo"
 Gh'é de parolle che se scrivan paegie ma veuan dî cöse differenti a segonda ch'a l'é averta ò serrä: "létto" (pe dormî) e "lètto" (participio passòu do verbo lëze), "tèsto" (de ûn libbro, ecc.) e "tésto" (pe cûxinâ), "pèsta" (moutïa) e "pésta" (voxe do verbo pestâ). Inte questi caxi l'é ben marcâ con l'accento o son averto.

 E consonante 
 E consonante b e p 
Comme in italian, a scrïtûa zeneise tradissionale a veu che, quande serve, e consonante "b" e "p" seggian precedûe da-a lettera "m", anche se in zeneise o son o l'é de longo e sensa dûbbio quello da "n".

 A consonante ç 
A consonante "ç" a va pronunçiä comme a "s" de sacco ("çinque", "reçita" se pronunçian sinque, resita); a va deuviä solo davanti a-e vocale "e" e "i" in te scillabe che in to corrispondente italian gh'han ce e ci.

Quaexi sempre a l'é sencia ("riçetta", "parteçipâ") ma a peu ëse doggia ascì: "aççende", "aççettâ", "aççimentâ".

Davanti a-e vocale "a", "o", "u" a l'é sostituïa da "ss": "brasso" (errô: braçço), "abbrassâ" (errô: abbraççâ).

In ti verbi a peu ëse sostituïa da-a "s": "vinçe" ò "vinse", ma "vinsan". A no va deuviä, a-o posto da "s", in ta primma personn-a plurale di verbi riflessivi: "se lavemmo" (errô: çe lavemmo), se vedemmo (errô: çe vedemmo).

 O digramma gl 
O digramma "gl", ch'o marca o son italian da parolla famiglia, o no l'existe in zeneise.

De spesso o gl italian o vegne reiso in zeneise co-a "g" sencia ò doggia: "mëgio", "quägia", "moggê", "figgio".

Quarche parolla, piggiä dall'italian, a mantegne o "gl", o quae, de spesso, o vegne pronunçiòu comme 'na "l" (elle): "sbaglio", "sceglie".

E lettere "g" e "l" (elle) mantegnan o seu son in parolle comme "glicine".

 A consonante h 
A consonante h a vegne deuviä in pochi caxi:
 in ta coniugassion do verbo avei: "mi ho", "ti t'ae", "lê o l'ha", "noî emmo", "voî ei", "lö han"
 in ti digrammi "ch" e "gh" pe indicâ, quande serve, che a "c" e a "g" van pronunçiae comme a "c" de casa e a "g" de gatto
 in caxo de elixon a se conserva de longo: "lascia ch'o parle", "digghe ch'a mangie"
 in te esclamassioin: "oh", "ahimé mi"

 A consonante n 
A consonante "n" a gh'ha 'na pronunçia de naso in te parolle che finiscian pe "n": "bibbin", "pan"

De spesso a cazze in parolle comme "son", "con", quande a parolla doppo a l'incomensa pe vocale: "me so' accorto", "co-a"

 O grûppo nn- 
O grûppo "nn-", tipico do zeneise, o se pronunçia de naso rinforsando e due "n" e arrembandole a-a vocale tonica ch'a vegne primma mentre a vocale ch'a vegne doppo a se pronunçia do tûtto staccä: "campann-a", "penn-a", "componn-an".
 O peu attrovâse solo in ta penûrtima scillaba da parolla
 O va scrïto co-o traeto d'union
 O grûppo nn sensa o traeto d'union o se lëze comme in italian: "penna"

 A consonante s 
A consonante "s" a se pronunçia in duî moddi differenti: comme a "s" de casa ò comme a "s" de sacco. Anche chì o Gismondi o ne dà de regole.

A se pronunçia comme a "s" de casa:
 in mëzo a due vocale sensa i duî punti: "naso", "vasetto", "reusa", "ûso", "accûsa"
 quande a l'é seguïa da-e consonante b, d, g, l, m, n, r, v: "asbrïo", "desdiccia", "sguäro", "slavòu", "asmûggiâ", "snatûròu", "sregolòu", "svista", "svampî"

A se pronunçia comme a "s" de sacco:
 quande all'inissio da parolla a l'é seguïa da vocale: "sentî", "sordatto", "sûppa"
 quande a l'é seguïa da-e consonante "c" de casa, f, p, q, t: "scappâ", "sfigûrâ", "spavento", "squaddra", "stae"
 quande in mëzo da parolla a l'é precedûa da n, r: "orso", "sterso", "pansa"
 in mëzo a due vocale quande quella primma da s a gh'ha i duî punti: "imböso", "fäso", "ëse", "ïsâ", "cäsetta", "cösa"
 quande a l'é doggia: "assion", "masso"
 in to pronomme "se" (enclitico) unïo all'infinïo d'ûn verbo: "lavâse", "strenzise", "spremmise", "addormîse"

 O digramma sc 
O digramma "sc" o se pronunçia comme in ta parolla scena. 

E lettere "sc" son ûn digramma
 se son seguïe da-e vocale e, i: "scentà", "sciamma"
 se son seguïe da-a consonante "c" in to grûppo scc, tipico do ligure: "masccio", "sccieuppo"

 O grûppo scc 
O grûppo "scc" o l'é formòu da duî soin distinti, quello do digramma "sc" de scena seguito da-a "c" de cilindro: "sccetto", "scciappâ"
 O l'é sempre seguïo da-e vocale "e" ò "i"
 O va scrïto sensa o traeto d'union, quindi no beseugna deuviâ a forma sc-c
 De votte, in to parlâ, o vegne pronunçiòu comme a "s" de sacco seguïa da-a "c" de cilindro

 A consonante v 
A consonante "v" a peu scentâ:

 A Zena se peu dî: "appreuvo" ò "appreuo", "zoveno" ò "zoeno", ecc.
 Feua de Zena se peu attrovâ: "votta" ò "otta" ò "öta" ascì, "vorpe" ò "orpe", "vegni" ò "egni", ecc.

 A consonante x 
A consonante "x" a se pronunçia comme a j françeise in te parolle jambon, jeton, joli. A no l'é mai doggia e no beseugna fâla seguî da-a vocale "i": "dexe", "laxerto", "raxon", "xatta".

 A consonante z (zitta) 
A consonante "z" a va pronunçiä comme a "s" de casa, anche quande a l'é doggia: "mëzo", "zimma", "dozze", "mazzo". De spesso o zeneise o deuvia a "z" quande in ta corrispondente parolla italiann-a gh'é a "g" de "gita": "Zena", "zenoggio", "zëo", "zenzia", "zoveno", "rozâ".

 S e z 
Quande in zeneise gh'é o son da "s" de casa e a parolla a gh'ha ûn corrispondente italian no troppo diverso, se peu decidde se va deuviä a "s" ò a "z" ammiando a grafia da parolla italiann-a: "meise", "offeisa", "paise", "reusa", "ûso".

Daeto che de spesso a "g" de gita in te parolle italiann-e a se rende in zeneise co-a "z" e che pe-a "s" a regola a l'é quella scrïta chì de d'äto, écco perché inte sto scistema se scrive "zeneise", anche se a "z" e a "s" se pronunçian a-o maeximo moddo.

O son da "z" da parolla italiann-a zappa o no l'existe in zeneise. Quande serve, o zeneise o deuvia a lettera "s" de sacco sencia ò doggia: "grassia", "finsion", "ossio", "sensa", "sappa".

 Accenti e ätri segni 
Convegne arregordâ che l'accento o peu ëse tonico e fonico.
 L'accento tonico o l'indica a vocale in sciä quae a voxe a se pösa con ciû intenscitae.
 In zeneise gh'é de parolle pe-e quae a voxe a se pösa in sce due vocale diverse; inte questi caxi l'accento tonico o cazze in sce l'ûrtima de due vocale: "cäsinn-a", accento tonico in sciä "i", "pösâ", accento tonico in sciä "a".
 De spesso l'accento tonico o no se scrive, ma quande o se scrive o deve ëse anche fonico.
 L'accento fonico o l'indica comme se deve pronunçiâ 'na vocale, averta o serrä, lunga o cûrta.
 L'accento fonico o peu ëse anche tonico.
 L'accento fonico ch'o no l'é tonico o va sempre scrïto.

O zeneise o gh'ha quattro accenti fonici: acûto, grave, circonflesso e i duî punti (ò dierexi).

 Accento acûto: é - ó 
L'accento acûto o l'é sempre tonico; o peu ëse segnòu se se veu mostrâ dove cazze l'accento.
 "é" o l'indica o son cûrto e serròu da "e": "léppego" (ò "leppego" sensa accento), "léttia"; o va sempre deuviòu in scë parolle con ciû de 'na scillaba che finiscian co-a "e" accentä, cûrta e serrä: "perché", "zacché". O rappresenta a tersa personn-a do verbo ëse ascì: "lê o l'é"
 "ó" o l'indica o son cûrto da "u" italiann-a, solitamente se deuvia a "o" sensa accento ma o peu ëse deuviòu pe mette megio in ciaeo a pronunçia: "ûn córpo in to còrpo"

 Accento grave: à - è - ì - ò - ù 
L'accento grave o l'é sempre tonico; o peu ëse segnòu se se veu mostrâ dove cazze l'accento. O va sempre deuviòu in scë parolle con ciû de 'na scillaba che finiscian co-a vocale accentä: "trapàn", "caffè", "coscì", "però", "scucuzzù".
 "è" o l'indica o son cûrto e averto da "e"
 "ò" o l'indica o son cûrto da "o" averta italiann-a; o se deuvia pe distingue a congiunsion "ò" dall'articolo determinativo maschile "o"
 "ù" o l'indica o son cûrto da "u" italiann-a; o se deuvia propio de raeo, oltre a scucuzzù se treuva "acaxù" e "bixù"

 Accento circonflesso: â - ê - î - ô 
L'accento circonflesso o l'é sempre tonico. O serve a allunghî e vocale a-a fin de 'na parolla, de spesso quande, confrontando con l'italian, a l'é cheita l'ûrtima scillaba (apocope): "sampâ", "mestê", "staffî", "amô".
 "â" o marca o tempo infinïo di verbi da primma coniugassion - cantâ - anche se gh'é attaccòu de ätre scillabe (enclitiche): "mangiâse ûn mei"
 "î" o marca o tempo infinïo di verbi da quarta coniugassion - partî - anche se gh'é attaccòu de ätre scillabe (enclitiche): "sentîlo parlâ"
 "ô" o l'indica sempre o son lungo da "u" italiann-a e o se deuvia, a-o posto di duî punti, anche in to mëzo de parolle: "pôso", "allôa"

 O caxo da û 
"û" o l'indica o son "u" françeise, ch'o no l'é presente inte l'italian, e o se pronunçia in to maeximo moddo in to quae i françeixi dixan menu.
 A dûata a peu ëse cûrta ò lunga in accordo co-a regola in sciä dûata: "mûtto", "pûa"
 O peu ëse in scillaba tonica oppûre no: "dûxe", "lûstròu"
 In fin da parolla o l'é sempre accentòu:
 son cûrto quande a parolla italiann-a a gh'ha a "u" finale accentä: "ciû", "sciû", "zû"
 son longo quande, confrontando con l'italian, a l'é cheita 'na scillaba: "mû"

 Duî punti: ä - ë - ï - ö - ü 
I duî punti ò dierexi peuan ëse 'n accento tonico oppûre no: "bägio", "cädion". Servan a allunghî e vocale in to mëzo de 'na parolla, de spesso quande, confrontando con l'italian, se rileva ch'a l'é cheita ò 'na consonante ò 'na scillaba (sincope): "cäro", "mëzo", "drïto", "töa".
 A consonante ch'a vegne doppo 'na vocale co-i dui punti a l'é de longo sencia
 Van sempre missi in scë vocale lunghe atone: "scädin", "mëxinn-a", "röbin"
 Quande son in scë 'na vocale ch'a vegne primma da consonante "s" indican che a "s" a va pronunçiä comme a "s" de sacco: "cösa"
 "ë" o se pronunçia sempre lungo e serròu
 "ö" o se pronunçia sempre lungo e averto meno che inte questi trei caxi, dove o se pronunçia lungo e serròu: "lö" (loro, "lô" = lupo), "cö" (con il, col, con lo, "cô" = colore), "sciö" (sul, sullo, "sciô" = fiore, signore)
 "ü" o l'é sempre o son lungo da "u" italiann-a
 Van missi, quande serve, pe marcâ:
 o tempo futûro di verbi: "sentiä", "parliö"
 o partiçipio passòu femminile di verbi da primma coniugassion in moddo da distìnguilo dall'infinïo: "indicä" (inf. "indicâ"), "mandä" (inf. "mandâ")
 a segonda personn-a plurale dell'indicativo, imperativo e congiuntivo di verbi da quarta coniugassion in moddo da distìnguila dall'infinïo: "sentï" (inf. "sentî"), "dormï" (inf. "dormî")
 Servan pe evitâ de scrive paegie parolle che veuan dî cöse diverse (omofoni). Questa a l'é a lista:
 cö (con il, col, con lo), cô (colore)
 dä (dalla), dâ (dare)
 dä (darà verbo), dâ (dare)
 diä (dirà), diâ (ditale)
 lö (loro), lô (lupo)
 mä (male, nomme e avverbio), mâ (mare)
 pä (pare, sembra ), pâ (paio)
 pë (per le ), pê (piede)
 sä (sarà), sâ (sale)
 scï (sui, sugli), Scî (Siro)
 sciä (sulla), sciâ (ella opp. signora)
 sciö (sul, sullo), sciô (fiore opp. signore)
 Servan a ascûrtî queste prepoxissioin articolae:
 "ä" a-o posto de "a-a"
 "cö" a-o posto de "co-o"
 "dä" a-o posto de 2da-a"
 "në" a-o posto de "ne-e"
 "pë" a-o posto de "pe-e"
 "sciä" a-o posto de "sce-a"
 "sciö" a-o posto de "sce-o"
 "scï" a-o posto de "sce-i"

 L'accento circonflesso 
 O l'allunghisce o son de vocale a-a fin da parolla: "mascâ", "pappê", "vestî", "dottô", "mû"
 O marca o tempo infinïo di verbi da primma e da quarta coniugassion: "cantâ", "sbraggiâ", "dî", "scöxî"
 O se deuvia in sciä "o" (e se scrive "ô"), anche in to mëzo da parolla a-o posto da dierexi, pe indicâ o son da "u" italiann-a lunga: "pôso", "ôa"

 I duî punti (o dierexi) 
 Allunghiscian o son de vocale in to mëzo da parolla: "cädo", "fondëa", "gïo", "scöso", "müro"
 Van sempre missi in scë vocale lunghe atone: "cäsetta", "mëgâ", "öfeuggio"
 Van missi, quande serve, pe marcâ:
 o tempo futûro di verbi: "sentiä", "parliö"
 o partiçipio passòu femminile di verbi da primma coniugassion in moddo da distìnguilo dall'infinïo: "indicä" (infinïo: "indicâ"), "mandä" (infinïo: "mandâ")
 a segonda personn-a plurale dell'indicativo, imperativo e congiuntivo di verbi da quarta coniugassion in moddo da distìnguili dall'infinïo: "sentï" (infinïo: "sentî"), dormï (infinïo: "dormî")
 Missi in sciä "o" marcan o son lungo da "o" averta italiann-a, meno che in trei caxi dove marcan o son lungo da "u" italiann-a solo pe evitâ de scrive paegie parolle che veuan dî cöse diverse, omofoni: "lö" (loro) e "lô" (lupo), "cö" (con il, col, con lo) e "cô" (colore), "sciö" (sul, sullo) e "sciô" (fiore, signore)

 Varie 
 A cheita de lettere all'inissio da parolla (aferesi) ò a-a fin (apocope) a va marcâ con l'apostrofo: 'na (aferesi de "ûnna"), 'n amigo, 'n'amiga, so' andaeto (apocope de "son andaeto"), ma attension a "pö" (apocope de "pöco") e a "sto" (apocope de "questo")
 O "traeto d'union" o se deuvia:
 in te prepoxissioin articolae: "a-e", "da-o", ecc.
 pe marcâ o son "nn-" de parolle comme "campann-a", "lûnn-a", ecc.

 Varie 
 Desinense 
 A desinensa italiann-a -zione precedûa da vocale in zeneise a vegne "-ssion": "orassion", "lession", "ambission", "commossion", "evolussion"
 A desinensa italiann-a -zione precedûa da consonante in zeneise a vegne "-sion": "attension", "porsion"
 A desinensa italiann-a -sione precedûa da consonante in zeneise a vegne "-scion": "tenscion", "emulscion", "imprescion", "procescion"
 A desinensa italiann-a -sione precedûa da vocale in zeneise a vegne "-xon": "evaxon", "lexon", "derixon", "esploxon", "fuxon"
 A desinensa italiann-a -torio a peu vegnî "-töio" ò -"teuio": "ötöio", "pûrgateuio"

 O, ò 
"O" o l'é l'articolo determinativo maschile, ch'o va lezûo comme a "u" italiann-a cûrta - "o mâ", "lê o mangia" - ò a l'é a congiunsion, ch'a va lezûa comme a "o" italiann-a averta e cûrta, "ò ti parli ò ti stae sitto".

 Ûnn-, ûnna 
"Ûnn-a" a l'é a forma pronominale femminile do numero cardinale "ûn" e a va pronunçiä e scrïta co-o grûppo "nn-": "Ghe n'é de forçinn-e?" "Ghe n'é ûnn-a".

Ûnna o l'é segge l'articolo indeterminativo femminile, segge l'aggettivo numerale femminile de "ûn"; de spesso o vegne scrïto 'na: "ûnna forçinn-a" oppûre "'na forçinn-a".

 Ûn, duî, trei 
In zeneise i primmi trei nûmeri cardinali piggian o genere maschile e femminile.
 ûn e ûnna: "ûn ommo", "ûnna donna"
 duî e due: "duî ommi", "due donne"
 trei e trae: "trei ommi", "trae donne"

I numeri composti con ûn no cangian genere 
 "vint'ûn ommi", "vint'ûn donne"

I numeri composti con duî e trei cangian genere
 "vinti duî ommi", "vinti due donne"
 "vinti trei ommi", "vinti trae donne"
 "duî milla ommi", "due milla donne"
 "trei milla ommi", "trae milla donne"

 I nûmeri 
O zeneise o forma i nûmeri composti inte questo moddo.
 Quande l'ûnitae a l'é "ûn" ò "eutto" a vocale finale do nûmero ch'o vegne primma a s'elidde: "trent'ûn", "çinquant'eutto"
 In ti ätri caxi e ûnitae vegnan ûnïe co-a congiunsion "e" ch'a provoca l'elixon da vocale do nûmero ch'o vegne primma: "settant'e trei" (errô: settanta trei), "quarant'e çinque" (errô: quaranta çinque), "mill'e çinquant'e sette" (errô: mille çinquanta sette)
 I nûmeri peuan ëse scrïti anche tûtti attaccae: "settanteçinque", "ottantûn"

 In to 
 Se scrive "in to", "in ti", "in ta", "in te" quande a propoxission "in" a l'é seguïa dall'articolo determinativo o, i, a, e: "in to mâ", "in ti scheuggi", "in ta stacca", "in te braghe"
 Se scrive "inte" quande a prepoxission "in" a l'é seguïa dall'articolo determinativo "l" (elle) davanti a vocale ("inte l'aegua"), dall'articolo indeterminativo "ûn" "ûnna" ("inte 'n sciòu", "inte 'na votta") ò da nisciûn articolo ("inte questa occaxon").

 Coae - quae 
Se dixan a-o maeximo moddo, ma
 "coae" in italian a se tradue voglia
 "quae" in italian a se tradue quale

 Nòtte 

 Bibliografïa 



Categorîa:Gramàtica lìgure